       Anexa 
 la Hotărârea Consiliului Judeţean 
      Bistriţa-Năsăud nr. 12 din 27.01.2016
Regulamentul de organizare și funcționare al Serviciului public de salubrizare, respectiv Activităţile de Management și Operare a Centrului de Management Integrat al Deșeurilor Tărpiu, Județul Bistrița-Năsăud
CAPITOLUL I
Dispoziţii generale
SECŢIUNEA 1 – Domeniul de aplicare

ART. 1. (1) Prevederile prezentului regulament se aplică serviciului public de salubrizare al județului Bistrița-Năsăud, respectiv managementul și operarea Centrului de Management Integrat al Deșeurilor (C.M.I.D.), denumit în continuare serviciu de salubrizare, înfiinţat şi organizat pentru satisfacerea nevoilor de salubrizare ale populaţiei, ale instituţiilor publice şi ale operatorilor economici de pe teritoriul județului Bistrița Năsăud.
(2) Prezentul regulament stabileşte cadrul juridic unitar privind desfăşurarea serviciului de salubrizare, definind modalităţile şi condiţiile ce trebuie îndeplinite pentru asigurarea serviciului de salubrizare, indicatorii de performanţă, condiţiile tehnice, raporturile dintre operator şi utilizator, având la bază următoarele acte normative:
· Legea nr. 51/2006 privind serviciile comunitare de utilități publice, cu modificările și completările ulterioare;
· Legea nr. 101/2006 privind serviciile de salubrizare a localităților, cu modificările și completările ulterioare;
· Legea nr. 249/2015 privind modalitatea de gestionare a ambalajelor şi deşeurilor de ambalaje;
· Ordinul Autorităţii Naţionale de Reglementare pentru Serviciile Comunitare de Utilităţi Publice nr. 82 din 9 martie 2015 privind aprobarea Regulamentului-cadru al serviciului de salubrizare a localităţilor;
· Legea nr. 211/2011 privind regimul deșeurilor.
(3) Prevederile prezentului regulament se aplică la proiectarea, executarea, recepționarea, exploatarea şi întreţinerea instalaţiilor, utilajelor şi echipamentelor din Centrul de Management Integrat al Deșeurilor Tărpiu, comuna Dumitra, cu urmărirea tuturor cerinţelor legale specifice în vigoare.
(4) Operatorul/operatorii serviciului de salubrizare, indiferent de forma de proprietate şi de modul în care este organizată gestiunea a serviciului de salubrizare în județul Bistrița-Năsăud, se vor conforma prevederilor prezentului regulament.
(5) Consiliul Județean Bistrița-Năsăud, poate aproba ulterior şi alte condiţii tehnice/indicatori de performanță pentru serviciul de salubrizare, pe baza unor studii de specialitate, după dezbaterea publică a acestora.
ART. 2. Prezentul regulament se aplică următoarelor activităţi ale serviciului de salubrizare:
a) organizarea prelucrării, neutralizării și valorificării materiale și energetice a deșeurilor;
b) depozitarea controlată a deșeurilor municipale în Centrul de Management Integrat al Deșeurilor (C.M.I.D.);
c) administrarea depozitelor de deșeuri și/sau a instalațiilor de eliminare a deşeurile municipale şi deşeurile similare;
d) sortarea deşeurilor municipale şi a deşeurilor similare în stația de sortare;
e) organizarea activităţii de compostare;

f) organizarea tratării mecano-biologice a deşeurilor municipale şi a deşeurilor similare.
ART. 3. Modul de organizare şi funcţionare a serviciului de salubrizare trebuie să se realizeze pe baza următoarelor principii:
a) protecţia sănătăţii populaţiei;
b) responsabilitatea faţă de cetăţeni;
c) conservarea şi protecţia mediului înconjurător;
d) asigurarea calităţii şi continuităţii serviciului;
e) tarifarea echitabilă, corelată cu calitatea şi cantitatea serviciului prestat;
f) securitatea serviciului;
g) dezvoltarea durabilă.
ART. 4. Termenii şi noţiunile utilizate în prezentul regulament se definesc după cum urmează:

1. autoritate competentă de reglementare - Autoritatea Naţională de Reglementare pentru Serviciile Comunitare de Utilităţi Publice, denumită în continuare A.N.R.S.C.;

2. biodeşeuri - conform definiţiei din anexa nr. 1 la Legea nr. 211/2011 privind regimul deşeurilor, republicată;

3. compost - produs rezultat din procesul de tratare aerobă şi/sau anaerobă, prin descompunere microbiană a componentei organice din deşeurile biodegradabile colectate separat supuse compostării;

4. compostare individuală – procesul de obţinere a compostului în cadrul gospodăriilor populaţiei;
5. colectare - strângerea deşeurilor, inclusiv sortarea şi stocarea preliminară a deşeurilor în vederea transportării la o instalaţie de tratare, conform definiţiei prevăzute în Legea nr. 211/2011, republicată;

6. colectare separată - colectarea în cadrul căreia un flux de deşeuri este păstrat separat în funcţie de tipul şi natura deşeurilor, cu scopul de a facilita tratarea specifică a acestora, conform definiţiei prevăzute în anexa nr. 1 la Legea nr. 211/2011, republicată;

7. depozit - amplasament pentru eliminarea finală a deşeurilor, prin depozitare pe sol sau în subteran, conform definiţiei prevăzute în anexa nr. 1 la Hotărârea Guvernului nr. 349/2005 privind depozitarea deşeurilor, cu modificările şi completările ulterioare;

8. deratizare - activitatea de stârpire a rozătoarelor prin otrăvire cu substanţe chimice sau prin culturi microbiene;

9. dezinfecţie - activitatea de distrugere a germenilor patogeni cu substanţe specifice, în scopul eliminării surselor de contaminare;

10. dezinsecţie - activitatea de combatere a artropodelor în stadiul de larvă sau adult cu substanţe chimice specifice;

11. deşeu - orice substanţă sau obiect pe care deţinătorul le aruncă ori are intenţia sau obligaţia să le arunce;

12. deşeuri biodegradabile - deşeuri care suferă descompuneri anaerobe sau aerobe, cum ar fi deşeurile alimentare ori de grădină, şi care pot fi valorificate material;

13. deşeu cu regim special - deşeu ale cărui manipulare, colectare, transport şi depozitare se supun unui regim reglementat prin acte normative în vederea evitării efectelor negative asupra sănătăţii oamenilor, bunurilor şi asupra mediului înconjurător;

14. deşeuri din construcţii provenite din locuinţe - deşeuri generate din activităţile de reamenajare şi reabilitare interioară şi/sau exterioară a locuinţelor;

15. deşeuri de ambalaje - orice ambalaje sau materiale de ambalare care satisfac cerinţele definiţiei de deşeu, exclusiv deşeuri de producţie;

16. deşeuri menajere - deşeuri provenite din gospodării/locuinţe, inclusiv fracţiile colectate separat, şi care fac parte din categoriile 15.01 şi 20 din anexa nr. 2 la Hotărârea Guvernului nr. 856/2002 privind evidenţa gestiunii deşeurilor şi pentru aprobarea listei cuprinzând deşeurile, inclusiv deşeurile periculoase, cu completările ulterioare;

17. deșeuri periculoase menajere – deșeuri cu proprietăți periculoase, provenite din deşeurile menajere şi similar;
18. deşeuri municipale - deşeuri menajere şi deşeuri similare, inclusiv fracţiile colectate separat;

19. deşeuri periculoase - orice deşeuri care prezintă una sau mai multe din proprietăţile periculoase, conform definiţiei prevăzute în anexa nr. 1 la Legea nr. 211/2011, republicată;

20. deşeuri de producţie - deşeuri rezultate din activităţi industriale, ce fac parte din categoriile 03 - 14 din anexa nr. 2 la Hotărârea Guvernului nr. 856/2002, cu completările ulterioare;

21. deşeu reciclabil - deşeu care poate constitui materie primă într-un proces de producţie pentru obţinerea produsului iniţial sau pentru alte scopuri;

22. deşeuri reziduale - deşeurile nevalorificabile colectate separat, inclusiv cele rezultate în urma proceselor de tratare, altele decât deşeurile reciclabile;

23. deşeuri similare - deşeuri provenite din activităţi comerciale, din industrie şi instituţii care, din punctul de vedere al naturii şi al compoziţiei, sunt comparabile cu deşeurile menajere, exclusiv deşeurile din producţie, din agricultură şi din activităţi forestiere;

24. deşeuri stradale - deşeuri specifice căilor de circulaţie publică, provenite din activitatea cotidiană a populaţiei, de la spaţiile verzi, de la animale, din depunerea de substanţe solide provenite din atmosferă;

25. deşeuri voluminoase - deşeuri solide de diferite provenienţe care, datorită dimensiunilor lor, nu pot fi preluate cu sistemele obişnuite de colectare, ci necesită o tratare diferenţiată faţă de acestea, din punct de vedere al preluării şi transportului;

26. deşeuri de echipamente electrice şi electronice - denumite în continuare DEEE - echipamentele electrice şi electronice care constituie deşeuri conform prevederilor Legii nr. 211/2011 privind regimul deşeurilor, inclusiv toate componentele, subansamblurile şi produsele consumabile, parte integrantă a echipamentului în momentul în care acestea devin deşeuri;
27. deţinător de deşeuri - producătorul de deşeuri ori persoana fizică sau juridică ce se află în posesia acestora, conform definiţiei prevăzute în anexa nr. 1 la Legea nr. 211/2011, republicată;

28. eliminare - orice operaţiune care nu este o operaţiune de valorificare, chiar şi în cazul în care una dintre consecinţele secundare ale acesteia ar fi recuperarea de substanţe sau de energie. O listă a operaţiunilor de eliminare este prezentată în anexa nr. 2 la Legea nr. 211/2011;

29. gestionarea deşeurilor - colectarea, transportul, valorificarea şi eliminarea deşeurilor, inclusiv supervizarea acestor operaţiuni şi întreţinerea ulterioară a amplasamentelor de eliminare, inclusiv acţiunile întreprinse de un comerciant sau un broker, conform definiţiei prevăzute în anexa nr. 1 la Legea nr. 211/2011, republicată;

30. incinerare - operaţia de tratare termică a deşeurilor, cu sau fără recuperare de energie, realizată în instalaţii care respectă legislaţia în vigoare privind incinerarea deşeurilor;

31. instalaţie de incinerare - orice instalaţie tehnică fixă sau mobilă şi echipamentul destinat tratamentului termic al deşeurilor, cu sau fără recuperarea căldurii de ardere rezultate, al cărei randament energetic este egal sau mai mare decât minimul prevăzut în anexa nr. 3 la Legea nr. 211/2011, republicată;

32. indicatori de performanţă - parametri ai serviciului de salubrizare, realizaţi de operatorul de servicii, pentru care se stabilesc niveluri minime de calitate, urmăriţi la nivelul operatorului;

33. licenţă - actul tehnic şi juridic emis de A.N.R.S.C., prin care se recunoaşte calitatea de operator al serviciului, precum şi capacitatea şi dreptul de a presta una sau mai multe activităţi ale acestuia;

34. operator salubrizare – operatorul economic căruia îi sunt delegate activităţile de salubrizare;

35. producător de deşeuri - orice persoană ale cărei activităţi generează deşeuri, producător de deşeuri sau orice persoană care efectuează operaţiuni de pretratare, amestecare ori de alt tip, care duc la modificarea naturii sau a compoziţiei acestor deşeuri, conform definiţiei prevăzute în anexa nr. 1 la Legea nr. 211/2011, republicată;

36. pregătirea pentru reutilizare - operaţiunile de verificare, curăţare sau valorificare prin reparare, prin care produsele ori componentele produselor care au devenit deşeuri sunt pregătite pentru a fi reutilizate fără nicio altă operaţiune de pretratare;
37. reciclare - orice operaţiune de valorificare prin care deşeurile sunt transformate în produse, materiale sau substanţe pentru a-şi îndeplini funcţia iniţială ori pentru alte scopuri. Aceasta include retratarea materialelor organice, dar nu include valorificarea energetică şi conversia în vederea folosirii materialelor drept combustibil sau pentru operaţiunile de umplere, conform definiţiei prevăzute în anexa nr. 1 la Legea nr. 211/2011, republicată;

38. reţetă - ansamblu de specificaţii care descriu materialele utilizate pentru o anumită operaţiune pe sortimente, cantităţi, concentraţii ale soluţiilor pentru o anumită operaţiune de deratizare, dezinfecţie sau dezinsecţie şi un anumit tip de obiectiv;

39. reutilizare - orice operaţiune prin care produsele sau componentele care nu au devenit deşeuri sunt utilizate din nou în acelaşi scop pentru care au fost concepute;
40. salubrizare - totalitatea operaţiunilor şi activităţilor necesare pentru păstrarea unui aspect salubru al localităţilor;

41. sistem public de salubrizare - ansamblul instalaţiilor tehnologice, echipamentelor funcţionale şi dotărilor specifice, construcţiilor şi terenurilor aferente prin care se realizează serviciul de salubrizare;

42. sortare - activitatea de separare pe categorii şi stocare temporară a deşeurilor reciclabile în vederea transportării lor la operatorii economici specializaţi în valorificarea acestora;

43. staţie de transfer - spaţiu special amenajat pentru stocarea temporară a deşeurilor, în vederea transportării centralizate a acestora la o staţie de tratare;

44. tratare - operaţiunile de valorificare sau eliminare, inclusiv pregătirea prealabilă valorificării sau eliminării, conform definiţiei prevăzute în anexa nr. 1 la Legea nr. 211/2011, republicată;

45. tratare mecano-biologică - tratarea deşeurilor municipale colectate în amestec utilizând operaţii de tratare mecanică de separare, sortare, mărunţire, omogenizare, uscare şi operaţii de tratare biologică prin procedee aerobe şi/sau anaerobe;

46. tobogan - jgheab sau tubulatură folosită drept mijloc de transport prin alunecare a deşeurilor;

47. utilizatori - persoană fizică sau juridică care beneficiază, direct ori indirect, individual sau colectiv, de serviciile de utilităţi publice, în condiţiile legii, conform definiţiei prevăzute în Legea serviciilor comunitare de utilităţi publice nr. 51/2006, republicată, cu completările ulterioare;

48. unitate de compostare individuală – echipamentul specializat în care se desfăşoară compostarea individuală în gospodăriile populaţiei;
49. valorificare - orice operaţiune care are drept rezultat principal faptul că deşeurile servesc unui scop util prin înlocuirea altor materiale care ar fi fost utilizate într-un anumit scop sau faptul că deşeurile sunt pregătite pentru a putea servi scopului respectiv în întreprinderi ori în economie în general, conform definiţiei prevăzute în anexa nr. 1 la Legea nr. 211/2011, republicată;

50. valorificare energetică – recuperarea de energie prin tratarea termică a deşeurilor.
ART. 5. (1) Serviciul de salubrizare se realizează prin intermediul unei infrastructuri tehnico-edilitare specifice care formează sistemul public de salubrizare al judeţului Bistriţa-Năsăud, denumit în continuare sistem de salubrizare.
(2) Sistemul de salubrizare este alcătuit dintr-un ansamblu tehnologic şi funcţional, care cuprinde construcții și instalații destinate sortării, neutralizării, valorificării și depozitării deșeurilor, respectiv Centrul de Management Integrat al Deșeurilor (C.M.I.D.), destinate prestării serviciului de salubrizare, precum:

a) depozitul de deșeuri C.M.I.D. Tărpiu;

b) stație de producere compost;

c) stație de sortare;

d) incineratoare;
e) stație de tratare mecano-biologică.
ART. 6. Operatorii serviciului de salubrizare trebuie să îndeplinească indicatorii de performanţă, din caietul de sarcini al serviciului şi contractul de delegare a gestiunii serviciului, aprobaţi de Consiliul Județean Bistrița-Năsăud.
SECŢIUNEA 2 – Accesul la Serviciul de salubrizare

ART. 7. (1) Toţi utilizatorii, persoane fizice sau juridice, de pe teritoriul județului Bistrița-Năsăud, au garantat dreptul de a beneficia de serviciul de salubrizare.
(2) Utilizatorii au drept de acces, fără discriminare, la informaţiile publice privind serviciul de salubrizare, la indicatorii de performanţă ai serviciului, la structura tarifară şi la clauzele contractuale.
(3) Operatorul serviciului de salubrizare este obligat ca prin modul de prestare a serviciului să asigure protecţia sănătăţii publice utilizând numai mijloace şi utilaje corespunzătoare cerinţelor autorităţilor competente din domeniul sănătăţii publice şi al protecţiei mediului.
(4) Operatorul serviciului de salubrizare este obligat să asigure continuitatea serviciului conform programului aprobat de Consiliul Judeţean Bistrița-Năsăud cu excepţia cazurilor de forţă majoră care vor fi menţionate în contractul de delegare sau în hotărârea de dare în administrare a serviciului.
(5) Operatorul serviciului de salubrizare este obligat să presteze serviciul de salubrizare, cu respectarea principiilor universalității, accesibilității, continuității, adaptabilității și egalității de tratament între utilizatori, cu excepția cazurilor de forță majoră menționate în contractul de delegare.
SECŢIUNEA 3 – Documentaţia tehnică
ART. 8. (1) Prezentul regulament stabileşte documentaţia tehnică minimă pentru toţi operatorii care asigură serviciul de salubrizare, pe raza administrativ-teritorială a județului Bistrița-Năsăud.
(2) Regulamentul stabileşte documentele necesare exploatării, precum şi modul de întocmire, actualizare, păstrare şi manipulare a acestor documente.
(3) Detalierea prevederilor prezentului regulament privind modul de întocmire, de păstrare şi reactualizare a evidenţei tehnice se va face prin proceduri de exploatare specifice principalelor tipuri de instalaţii.
ART. 9. (1) Fiecare operator va avea şi va actualiza, în funcţie de specificul activităţii de salubrizare prestate, următoarele documente:
a) actele de proprietate sau contractul prin care s-a făcut delegarea gestiunii;
b) planul cadastral şi situaţia terenurilor din aria de deservire;
c) planurile generale cu amplasarea construcţiilor şi a instalaţiilor aflate în exploatare, actualizate cu toate modificările sau completările;
d) planurile clădirilor sau construcţiilor speciale având notate toate modificările sau completările la zi;
e) cărţile tehnice ale construcţiilor;
f) documentaţia tehnică a utilajelor şi instalaţiilor şi, după caz, autorizaţiile de punere în funcţiune a acestora;
g) procese-verbale de constatare în timpul execuţiei şi planurile de execuţie ale părţilor de lucrări sau ale lucrărilor ascunse;
h) proiectele de execuţie ale lucrărilor, cuprinzând memoriile tehnice, breviarele de calcul, devizele pe obiecte, devizul general, planurile şi schemele instalaţiilor şi reţelelor, etc.;
i) documentele de recepţie, preluare şi terminare a lucrărilor cu:
· procese-verbale de măsurători cantitative de execuţie;
· procese-verbale de verificări şi probe, inclusiv probele de performanţă şi garanţie, buletinele de verificări, analiză şi încercări;
· procese-verbale de realizare a indicatorilor tehnico-economici;
· procese-verbale de punere în funcţiune;
· lista echipamentelor montate în instalaţii cu caracteristicile tehnice;
· procesele-verbale de preluare ca mijloc fix în care se consemnează rezolvarea neconformităţilor şi a remedierilor;
· documentele de aprobare a recepţiilor şi de predare în exploatare;
j) schemele de funcţionare a instalaţiilor, planurile de ansamblu, desenele de detaliu actualizate conform situaţiei de pe teren, planurile de ansamblu şi de detaliu ale fiecărui agregat şi/sau ale fiecărei instalaţii, inclusiv planurile şi cataloagele pieselor de schimb;
k) instrucţiunile producătorilor/furnizorilor de echipament sau ale organizaţiei de montaj privind manipularea, exploatarea, întreţinerea şi repararea echipamentelor şi instalaţiilor, precum şi cărţile/fişele tehnice ale echipamentelor principale ale instalaţiilor;
l) normele generale şi specifice de protecţie a muncii aferente fiecărui echipament, fiecărei instalaţii sau fiecărei activităţi;
m) planurile de dotare şi amplasare cu mijloace de stingere a incendiilor, planul de apărare a obiectivului în caz de incendiu, calamităţi sau alte situaţii excepţionale;
n) regulamentul de organizare şi funcţionare şi atribuţiile de serviciu pentru întreg personalul;
o) avizele şi autorizaţiile legale de funcţionare pentru clădiri, laboratoare, instalaţii de măsură, inclusiv cele de protecţie a mediului obţinute în condiţiile legii;
p) inventarul instalaţiilor şi liniilor electrice, conform instrucţiunilor în vigoare;
q) instrucţiuni privind accesul în incintă şi instalaţii în cadrul C.M.I.D.;
r) documentele referitoare la instruirea, examinarea şi autorizarea personalului;
s) registre de control, de sesizări şi reclamaţii, de dare şi retragere din exploatare, de admitere la lucru, etc.;
t) bilanţul de proiect şi rezultatele bilanţurilor periodice întocmite conform prevederilor legale, inclusiv bilanţul de mediu.
(2) Documentaţiile referitoare la construcţii energetice se vor întocmi, completa şi păstra conform normelor legale referitoare la "Cartea tehnică a construcţiei".

ART. 10. (1) Documentaţia de bază a lucrărilor şi datele generale necesare exploatării, întocmită de operatorii economici specializaţi în proiectare, se predă titularului de investiţie odată cu proiectul lucrării respective.

(2) Operatorii economici care au întocmit proiectele au obligaţia de a corecta toate planurile de execuţie, în toate exemplarele în care s-au operat modificări pe parcursul execuţiei şi, în final, să înlocuiască aceste planuri cu altele noi, originale, actualizate conform situaţiei reale de pe teren şi să predea proiectul, inclusiv în format optoelectronic, împreună cu instrucţiunile necesare exploatării, întreţinerii şi reparării instalaţiilor proiectate.

(3) Organizaţiile de execuţie şi/sau de montaj au obligaţia ca, odată cu predarea lucrărilor, să predea şi schemele, planurile de situaţii şi de execuţie modificate conform situaţiei de pe teren. În cazul în care nu s-au făcut modificări faţă de planurile iniţiale, se va preda câte un exemplar din aceste planuri, având pe ele confirmarea că nu s-au făcut modificări în timpul execuţiei.

(4) În timpul execuţiei lucrărilor se interzic abaterile de la documentaţia întocmită de proiectant, fără avizul acestuia.
ART. 11. (1) Consiliul Județean Bistrița-Năsăud, deţinător al întregului Sistem de Management Integrat al Deşeurilor din Judeţul Bistriţa-Năsăud, precum şi operatorii care au primit în gestiune delegată serviciul de salubrizare, în totalitate sau numai unele activităţi componente ale acestuia, au obligaţia să îşi organizeze o arhivă tehnică pentru păstrarea documentelor de bază prevăzute la art. 9 alin. (1), organizată astfel încât să poată fi găsit orice document cu uşurinţă, inclusiv la cererea autorităților de inspecție (Direcția Sanitar Veterinară, Garda de Mediu, Inspectoratul pentru Situații de Urgență, A.N.R.S.C. etc.).

(2) La încheierea activităţii, operatorul va preda Consiliului Județean Bistrița-Năsăud, pe bază de proces-verbal, întreaga arhivă pe care şi-a constituit-o, fiind interzisă păstrarea de către acesta a vreunui document original sau copie.
SECŢIUNEA 4 – Îndatoririle personalului operativ

ART. 12. (1) Personalul de deservire operativă se compune din toţi salariaţii care deservesc construcţiile, instalaţiile şi echipamentele specifice destinate prestării serviciului de salubrizare având ca sarcină principală de serviciu supravegherea sau asigurarea funcţionării în mod nemijlocit la un echipament, într-o instalaţie sau într-un ansamblu de instalaţii.
(2) Subordonarea pe linie operativă şi tehnico-administrativă, precum şi obligaţiile, drepturile şi responsabilităţile personalului de deservire operativă se trec în fişa postului şi în procedurile operaţionale.
(3) Locurile de muncă în care este necesară desfăşurarea activităţii se stabilesc de operator în procedurile proprii în funcţie de:
a) gradul de periculozitate a instalaţiilor şi a procesului tehnologic;
b) gradul de automatizare a instalaţiilor/utilajelor și echipamentelor;
c) gradul de siguranţă necesar în asigurarea serviciului;
d) necesitatea supravegherii instalaţiilor şi procesului tehnologic.

ART. 13. (1) În timpul prestării serviciului, personalul trebuie să asigure funcţionarea instalațiilor, echipamentelor, utilajelor și a proceselor tehnologice, în conformitate cu regulamentele de exploatare, instrucţiunile/procedurile tehnice interne, graficele/diagramele de lucru şi dispoziţiile personalului ierarhic superior pe linie operativă sau tehnică-administrativă.
(2) Prestarea serviciului de salubrizare trebuie realizată astfel încât să se asigure:
a) protejarea sănătăţii populaţiei;
b) protecţia mediului înconjurător;
c) menţinerea curăţeniei şi crearea unei estetici corespunzătoare a localităţilor;
d) conservarea resurselor naturale prin reducerea cantităţii de deşeuri şi reciclarea acestora;
e) continuitatea serviciului.
CAPITOLUL II
Asigurarea Serviciului de salubrizare şi condiţii de funcţionare

SECŢIUNEA 1 – Organizarea prelucrării, neutralizării şi valorificării materiale şi energetice a deşeurilor

ART. 14. (1) Indiferent de natura deşeurilor, acestea vor fi supuse unui proces de prelucrare, neutralizare şi valorificare materială şi energetică.

(2) Operatorii trebuie să îşi organizeze activitatea astfel încât să se asigure un grad cât mai mare de valorificare a deşeurilor.
(3) Metodele şi tehnologiile de valorificare a deşeurilor trebuie să respecte legislaţia în vigoare şi să fie în concordanţă cu planurile de gestionare a deşeurilor la nivelul județului Bistrița-Năsăud.  
ART. 15. (1) Deşeurile biodegradabile colectate separat, inclusiv cele preponderent vegetale provenite din parcuri, grădini, curţi şi alte spaţii verzi sunt transportate la staţia de compostare din cadrul C.M.I.D. Tărpiu pentru obţinerea de compost, care trebuie să îndeplinească condiţiile de calitate pentru utilizarea sa în agricultură; acesta poate fi utilizat, de asemenea, ca material de acoperire a deşeurilor ce se depun în celule.
(2) Gazele de fermentare (dacă este cazul) şi apele exfiltrate, rezultate din procesul de compostare, se captează şi se dirijează spre instalaţii adecvate de tratare şi neutralizare.

ART. 16. În cazul gospodăriilor individuale din mediul rural şi al celor din zonele periferice ale localităţilor din mediul urban se pot amenaja instalaţii proprii de neutralizare prin compostare în amenajări proprii, care nu poluează mediul şi nu produc disconfort, amplasate la cel puţin 10 m de locuinţe, în incinta gospodăriei.
ART. 17. Instalaţiile de incinerare a deşeurilor vor trebui să aibă autorizaţii de funcţionare conform legislaţiei în vigoare, asigurându-se monitorizarea emisiilor de gaze reziduale în atmosferă.    
ART. 18. (1) În vederea predării deşeurilor municipale şi a celor asimilabile acestora la instalaţiile de incinerare în vederea neutralizării, operatorul trebuie să întocmească documentaţia necesară acceptării acestora în vederea tratării termice, în conformitate cu actele normative în vigoare.
(2) Operatorul trebuie să determine masa fiecărei categorii de deşeuri, conform clasificării prevăzute în actele normative în vigoare, înainte să se accepte recepţia deşeurilor în instalaţia de incinerare sau de coincinerare.

(3) Trebuie cunoscute:
a) compoziţia fizică şi, în măsura posibilului, compoziţia chimică a deşeurilor;
b) toate celelalte informaţii care permit să se aprecieze dacă sunt apte să suporte tratamentul de incinerare;
c) riscurile inerente deşeurilor, substanţele cu care ele nu pot fi amestecate şi măsurile de precauţie ce trebuie luate în momentul manipulării lor.

ART.19. Operatorul va defini în procedurile operaţionale proprii modul de prelucrare, neutralizare şi valorificare materială şi/sau energetică a deşeurilor, astfel încât cantitatea de deşeuri depozitate să fie minimă.
SECŢIUNEA 2 – Sortarea deşeurilor municipale în staţia de sortare

ART. 20. (1) Deşeurile de hârtie şi carton, de plastic şi metal colectate separat de la toţi producătorii de deşeuri de pe teritoriul unităţilor administrativ-teritoriale ale județului Bistrița-Năsăud se transportă către staţia de sortare, din cadrul C.M.I.D. Tărpiu cu o capacitate de 13.000 tone/an,  numai de către operatorii licenţiaţi A.N.R.S.C. care au contracte de delegare a gestiunii încheiate cu autorităţile administraţiei publice locale/A.D.I. Deșeuri Bistrița-Năsăud sau, în cazul gestiunii directe, au hotărâre de dare în administrare a acestei activităţi.
(2) Sortarea se realizează pe tipuri de materiale, în funcţie de cerinţele de calitate solicitate de operatorii reciclatori.

(3) În situaţia în care transportul deşeurilor sortate de la staţia de sortare către instalaţiile de tratare, inclusiv reciclare, nu face obiectul unui contract de delegare, aceste servicii se asigură de către operatorii economici care au contracte de vânzare-cumpărare încheiate cu operatorul staţiei de sortare, în condiţiile legii.

ART. 21. (1) Deşeurile de sticlă colectate separat de la producătorii de deşeuri vor fi transportate de către operatorii de salubrizare la spaţiile de stocare temporară, special amenajate în incinta staţiei de sortare.
(2) Operatorul staţiei de sortare din cadrul C.M.I.D. asigură predarea către operatorii reciclatori a deşeurilor de sticlă colectate separat.

ART. 22. Operatorul C.M.I.D. care asigură activitatea de sortare a deşeurilor are şi următoarele obligaţii specifice:
a) să deţină spaţii special amenajate pentru stocarea temporară a deşeurilor ce urmează a fi sortate, în condiţiile prevăzute de legislaţia în vigoare;
b) să asigure valorificarea întregii cantităţi de deşeuri sortate, evitând formarea de stocuri de deșeuri, precum și de produse rezultate în urma valorificării care ar putea genera fenomene de poluare a mediului sau care prezintă riscuri de incendiu față de vecinătăți;
c) să folosească, pentru sortarea deşeurilor, tehnologii şi instalaţii care îndeplinesc condiţiile legale privind funcţionarea acestora;
d) să se îngrijească de eliminarea reziduurilor rezultate din procesul de sortare a deşeurilor.
ART. 23. Spaţiile în care se desfăşoară activitatea de sortare vor trebui să îndeplinească cel puţin următoarele condiţii:
a) să dispună de o platformă betonată cu o suprafaţă suficientă pentru primirea deşeurilor şi pentru stocarea temporară, separată, a fiecărui tip de deşeu reciclabil;
b) să fie prevăzute cu cântar electronic de cântărire a autovehiculelor, cu transmisia şi înregistrarea datelor la dispecer şi cu verificarea metrologică în termenul de valabilitate;
c) să fie prevăzute cu un sistem de colectare a apelor uzate rezultate din apa pluvială sau din procesul tehnologic de sortare şi spălare;
d) să aibă instalaţie de spălare şi dezinfectare;
e) să fie prevăzute cu instalaţii de tratare a apelor uzate, conform normativelor în vigoare, sau să existe posibilitatea de transportare a acestora la staţiile de epurare a apelor uzate aparţinând localităţii;
f) să fie prevăzute cu puncte de prelevare a probelor apelor uzate colectate;
g) să existe posibilitatea de acces în fiecare zonă de stocare, fără a exista posibilitatea de contaminare reciprocă a diferitelor tipuri de deşeuri;
h) să existe grupuri sanitare şi vestiare conform normativelor în vigoare;
i) să fie dotate cu instalaţie de iluminat corespunzătoare care să asigure o luminanţă necesară asigurării activităţii în orice perioadă a zilei;
j) să fie prevăzute cu instalaţii de detecţie şi de stins incendiul;
k) să fie prevăzute cu instalaţii de presare şi balotare pentru diferite tipuri de materiale reciclabile.

ART. 24. Operatorul Serviciului de salubrizare, împreună cu Consiliul Județean Bistrița-Năsăud și A.D.I. Deșeuri Bistrița-Năsăud vor lua măsuri pentru informarea, responsabilizarea, educarea și conștientizarea populației cu privire la necesitatea preselectării și valorificării materialelor recuperabile prin toate mijloacele pe care le au la îndemână: mass-media scrisă și audiovizuală, broșuri, afișe, inclusiv în școli.
SECŢIUNEA 3 – Compostarea deșeurilor

ART. 25. (1) În urma colectării separate a deșeurilor majoritar organice, biodegradabile sau în urma unei acțiuni de selectare și separare a deșeurilor organice de alte deșeuri provenite din activitatea menajeră, acestea vor fi procesate în stația de compostare din cadrul C.M.I.D., cu capacitatea de 12.000 tone/an.
(2) Deşeurile specifice, predominant vegetale, care provin din gospodăriile individuale ale populației vor putea fi şi compostate individual în gospodăriile proprii.

ART. 26. (1) La neutralizarea prin compostare a deșeurilor organice biodegradabile se va evita prezența substanțelor toxice care pot polua solul, pe care se depune compostul. În acest scop, se asigură condiții de colectare separată a acestui tip de deșeuri.
(2) Gazele de fermentare și apele exfiltrate, rezultate din procesul de compostare, se captează (dacă este cazul) și se dirijează spre instalații adecvate de tratare și neutralizare.
SECŢIUNEA 4 – Depozitarea controlată a deșeurilor

ART. 27. Operatorul/operatorii care tratează, stochează sau depozitează deșeuri în depozite trebuie să dețină autorizație eliberată de autoritatea competentă, care să prevadă cel puțin:
a) tipul și cantitatea de deșeuri care urmează să fie eliminate;

b) cerințele tehnice generale;

c) măsurile de precauție necesare;

d) informațiile privind originea, destinația și tratarea deșeurilor, precum și tipul și cantitatea de deșeuri.

ART. 28. Următoarele deșeuri nu sunt acceptate în vederea depozitării:
a) deșeuri lichide;

b) deșeuri care, în condițiile existente în depozit, sunt explozive, corozive, oxidante, inflamabile sau puternic inflamabile;

c) deșeurile provenind din spitale sau alte medii clinice, medicale sau veterinare, care sunt definite ca infecțioase, conform normativelor în vigoare;

d) anvelope uzate întregi, cu excepţia anvelopelor utilizate ca material de construcție în depozit.
ART. 29. (1) În vederea transferării la depozitul autorizat, operatorul care prestează activitatea de transport al deșeurilor trebuie să aibă documentele necesare din care să reiasă că deșeurile respective pot fi acceptate pentru depozitare în conformitate cu condițiile stabilite de operatorul care administrează depozitul de deșeuri și că deșeurile respective îndeplinesc criteriile de acceptare stabilite în prezentul regulament și în actele cu caracter normativ în vigoare.
(2) Operatorul care realizează activitatea de colectare și transport al deșeurilor trebuie să aibă o evidență strictă a deșeurilor pe care le colectează, pe utilizatori, și să întocmească documentele necesare prin care să ateste compoziția deșeului transportat.

ART. 30. (1) Pentru a putea fi depozitate, deșeurile trebuie să îndeplinească condițiile necesare acceptării acestora în depozitele autorizate. Condițiile de acceptare se stabilesc de operatorul care administrează depozitul, în conformitate cu dispozițiile actelor normative în vigoare.
(2) Operatorul care administrează depozitul de deșeuri trebuie să stabilească criteriile de acceptare a deșeurilor într-o anumită categorie de depozit pe baza analizei:

a) măsurilor necesare pentru protecția mediului și în special a apelor subterane și a apelor de suprafață;
b) asigurării funcționării sistemelor de protecție a mediului, în special cele de impermeabilizare și de tratare a levigatului;
c) protejării proceselor avute în vedere pentru stabilizarea deșeurilor în interiorul rampei;
d) protecției împotriva pericolelor pentru sănătatea umană.

(3) Criteriile de acceptabilitate bazate pe proprietățile deșeurilor trebuie să cuprindă:

a) cerințe referitoare la cunoașterea compoziției totale;
b) limitări ale conținutului în materie organică al deșeurilor;
c) cerinţe sau limitări privind gradul de biodegradabilitate a componentelor deșeurilor organice;
d) limitări ale cantității de componenți specificați, posibil dăunători/periculoşi;
e) limitări ale nivelului potențial și estimat al levigatului în cazul anumitor componenți, posibil dăunători/periculoși;
f) proprietăți ecotoxicologice ale deșeurilor și ale levigatului rezultat.

SECŢIUNEA 5 – Organizarea tratării mecano-biologice a deşeurilor municipale

ART. 31. (1) În cadrul staţiei de tratare mecano-biologică  se vor primi, în vederea tratării prin procedee mecanice şi biologice, numai fracţia umedă din deşeurile municipale (deşeuri reziduale colectate în amestec cu deşeuri biodegradabile). Nu sunt acceptate la tratare deşeurile reciclabile colectate separat şi deşeurile periculoase.
(2) Biodeşeurile colectate separat sunt acceptate la staţiile de tratare mecano-biologică numai dacă acestea sunt dotate cu celule special amenajate pentru producerea de compost.   
ART. 32. (1) Instalaţiile de tratare mecanică se operează astfel încât să se separe mecanic componenta biodegradabilă din deşeurile municipale de materialele care nu pot fi tratate biologic sau care se descompun greu, inclusiv de metalele feroase şi neferoase cu potenţial de valorificare.
(2) Deşeurile reciclabile care sunt recuperate în urma procesului de separare vor fi colectate, stocate temporar şi transportate spre instalaţiile de valorificare.
(3) Pregătirea pentru omogenizare a componentei biodegradabile se face prin mărunţire.

ART. 33. Instalaţiile de tratare biologică se operează astfel încât din componenta biodegradabilă să se obţină compost şi/sau o fracţie biostabilizată ce poate fi utilizată ca material de umplere ori transportată la depozitul conform.
ART. 34. Fracţia biostabilizată rezultată din procesul de tratare biologică poate fi pregătită prin procedee ulterioare de tratare mecanică în combustibil alternativ cu potenţial de valorificare energetică, în industria cimentului sau în cadrul incineratoarelor de deşeuri.
ART. 35. Biogazul rezultat din procesele de tratare biologică se captează şi se dirijează spre instalaţii adecvate de tratare şi neutralizare.
ART. 36. Apele uzate rezultate din procesele de tratare biologică sunt colectate şi gestionate conform prevederilor din autorizaţiile de gospodărire a apelor/autorizaţiilor de mediu.
ART. 37. Pentru protecţia şi prevenirea poluării solului, toate suprafeţele din cadrul staţiei de tratare mecano-biologică trebuie să fie betonate.
ART. 38. (1) Operatorul staţiei de tratare mecano-biologică are obligaţia de a monitoriza următorii parametri:
a) cantitatea şi tipul de deşeuri intrate în staţie; cantitatea de deşeuri şi datele de identificare ale vehiculului vor fi notate într-un registru de evidenţă;
b) tipul şi cantităţile de deşeuri reciclabile generate pe amplasament;
c) cantitatea şi calitatea deşeurilor stabilizate din punct de vedere biologic;
d) cantitatea deşeurilor reziduale, transportate pentru eliminare la depozit.
(2) Operatorul staţiei de tratare mecano-biologică va defini în procedurile operaţionale proprii modul de valorificare a deşeurilor/materialelor rezultate, astfel încât cantitatea de deşeuri reziduale trimisă la depozit să fie minimă.

SECŢIUNEA 6 – Înființarea/administrarea depozitelor de deşeuri şi/sau a instalaţiilor de eliminare a deşeurilor municipale

ART. 39. (1) Depozitarea deşeurilor municipale este permisă numai în depozitul înființat sub controlul, conducerea sau coordonarea Consiliului Județean Bistrița-Năsăud pe terenurile aparținând domeniului public al acestuia sau al comunei Dumitra şi dat în administrarea  Consiliului Judeţean Bistriţa-Năsăud, amenajat conform legislaţiei şi normelor tehnice în vigoare, numai după obţinerea acordurilor, avizelor şi autorizaţiilor prevăzute de legislaţia în vigoare. Amplasamentul se află în cadrul C.M.I.D. Tărpiu, comuna Dumitra.
(2) Depozitul este amplasat, construit și este exploatat, controlat, monitorizat, va fi închis și urmărit post-închidere conform prevederilor Hotărârii Guvernului nr. 349/2005 privind depozitarea deșeurilor cu modificările şi completările ulterioare și a celorlalte acte în vigoare, subsecvente acesteia şi în conformitate cu prevederile contractului de concesiune al serviciului. 
(3) Depozitul a fost amplasat și proiectat astfel încât să corespundă condițiilor necesare pentru prevenirea poluării solului, a apelor subterane sau a apelor de suprafață și să asigure o colectare eficientă a levigatului.

ART. 40. (1) Amplasarea şi înfiinţarea depozitului de deşeuri, precum şi a altor instalaţii de eliminare s-au realizat/se vor realiza ţinând seama de prevederile Strategiei naţionale de gestionare a deşeurilor şi ale Planului naţional de gestionare a deşeurilor, aprobate prin Hotărârea Guvernului nr. 1470/2004, precum şi de planurile de gestionare a deşeurilor la nivel regional/județean, după caz, cu luarea în considerare a oricărei modificări sau completări ulterioare.
(2) Depozitul de deșeuri din cadrul C.M.I.D. Tărpiu, comuna Dumitra este proiectat să deservească cca. 300.000 de locuitori, iar la construirea acestuia s-a avut la bază abordarea regională a gestiunii deșeurilor.

(3) Depozitul va funcționa pe o perioadă de 20 (douăzeci) de ani.

(4) Consiliul Județean Bistrița-Năsăud, în coordonarea cărora funcționează serviciul, stabileşte și aprobă strategia de dezvoltare a acestuia. 

ART. 41.  Depozitul a fost amplasat și proiectat astfel încât să corespundă condițiilor necesare pentru prevenirea poluării solului, a apelor subterane sau a apelor de suprafață și să asigure o colectare eficientă a levigatului.

ART. 42. (1) Depozitul de deşeuri şi stația de compostare a deșeurilor organice și biodegradabile au fost înfiinţate, proiectate, construite şi trebuie administrate astfel încât să se realizeze condiţii de împiedicare a eliminării şi diseminării poluanţilor în mediul natural: sol, ape de suprafaţă, ape subterane, aer sau în mediul urban.

(2) În instalația de compostare a deșeurilor organice biodegradabile se va evita prezența substanțelor toxice care pot polua solul, pe care se depune compostul. Se vor asigura condiții de colectare separată a deșeurilor organice și biodegradabile.
(3) Gazele de fermentare, dacă este cazul și apele exfiltrate rezultate din procesul de compostare se captează și se dirijează spre instalații adecvate de tratare și neutralizare.

ART. 43. La înfiinţarea depozitului de deşeuri s-a ţinut cont de:
a) distanţele de la perimetrul depozitului de deşeuri la zonele de locuit şi de agrement, cursuri de apă, ape stătătoare şi la alte zone rurale sau urbane;
b) existenţa unor ape subterane, de coastă sau zone naturale protejate în regiune;
c) condiţiile geologice şi hidrogeologice din zona respectivă;
d) riscul producerii de inundaţii, tasări, alunecări de teren sau avalanşe;
e) protecţia naturii şi a patrimoniului cultural din regiune.

ART. 44. La proiectarea şi realizarea depozitului de deşeuri s-au avut în vedere condiţiile meteorologice, luându-se măsurile adecvate pentru:
a) controlul apei provenite din precipitaţii care intră pe teritoriul depozitului;
b) evitarea pătrunderii apei de suprafaţă şi/sau a apelor subterane în deşeurile depozitate;
c) colectarea apei contaminate şi a levigatului, dacă în urma unei evaluări bazate pe analizarea amplasamentului depozitului şi a deşeurilor care urmează să fie depozitate se stabileşte că acestea prezintă un pericol potenţial pentru mediu;
d) tratarea apei contaminate şi a levigatului colectat din depozit conform standardelor adecvate necesare pentru evacuarea acestora.    
ART. 45. La depozitare vor fi îndeplinite următoarele condiţii:
a) prevederea şi respectarea metodelor şi tehnicilor adecvate de acoperire şi asigurare a deşeurilor; acoperirea şi asigurarea se fac zilnic;
b) în cursul operaţiunilor de depozitare, autovehiculele de transport al deşeurilor vor circula numai pe drumurile amenajate interioare ale depozitului. Dacă accesul autovehiculelor de transport pe suprafaţa deşeurilor nu poate fi evitat în mod temporar, se asigură condiţii de spălare şi dezinfectare a exteriorului autovehiculelor la ieşirea din depozit;
c) pe perioada exploatării depozitului se aplică măsuri de combatere a insectelor şi rozătoarelor prin dezinsecţie şi deratizare;
d) organizarea depozitului va asigura protecţia sănătăţii populaţiei în general, protecţia sănătăţii personalului şi protecţia mediului; se acordă atenţie deosebită împrejmuirii şi perdelelor de protecţie.

ART. 46. (1) Depozitul de deşeuri poate fi administrat numai după autorizare, conform legislaţiei în vigoare și numai atunci când caracteristicile amplasamentului în ceea ce privește cerințele legate de înființarea depozitului sau măsurile de remediere care trebuie luate indică faptul că depozitul respectiv nu prezintă un risc important pentru mediu.
(2) Depozitarea deşeurilor se face exclusiv în depozitele amplasate, construite, exploatate şi monitorizate, conform prevederilor Hotărârii Guvernului nr. 349/2005, cu modificările şi completările ulterioare şi a celorlalte acte în vigoare, subsecvente acesteia.

ART. 47. Administrarea şi exploatarea depozitului se realizează numai de operatori licenţiaţi de A.N.R.S.C., care trebuie să ia toate măsurile necesare prevenirii accidentelor și limitării consecințelor acestora.
ART. 48. (1) Protejarea solului, a apelor subterane şi a apei de suprafaţă pe perioada exploatării se realizează prin combinarea unei bariere geologice cu o impermeabilizare a bazei rampei, iar pe perioada postînchiderii se realizează prin combinarea unei bariere geologice şi cu o impermeabilizare la suprafaţă.

(2) Bariera geologică trebuie să aibă o capacitate de atenuare suficientă pentru a preveni riscul potenţial pe care depozitul îl poate prezenta pentru sol şi pentru apele subterane.

(3) Sistemul de colectare a levigatului şi de etanşeizare trebuie să garanteze faptul că acumularea de levigat de la baza rampei de gunoi este menţinută la nivelul minim posibil.    
ART. 49. (1) În depozitul de deşeuri, mai ales în acelea în care fracţiunea organică este mare, se va acorda o atenţie deosebită controlului asupra gazelor formate în depozit, luându-se măsurile necesare pentru a controla acumularea şi migrarea gazelor generate.
(2) Gazul generat în depozit trebuie colectat pentru a fi tratat şi apoi utilizat, dacă este cazul. Când gazul colectat nu poate fi utilizat pentru a produce energie, acesta trebuie ars.

(3) Operaţiile de colectare, tratare şi utilizare a gazelor generate în depozitele de deşeuri se efectuează astfel încât să minimizeze efectele negative sau deteriorarea mediului şi riscul pentru sănătatea umană.

ART. 50. (1) În depozitul pentru deşeuri nepericuloase pot fi depozitate deşeurile reziduale inerte care au rezultat în urma procesului de sortare, de tratare mecano-biologică şi de incinerare, precum şi deşeurile pentru care tratarea nu contribuie la reducerea cantităţii acestora sau a pericolelor pe care le prezintă pentru sănătatea umană ori pentru mediu şi nici nu pot fi valorificate.
(2) Depozitele pentru deşeuri inerte pot fi utilizate doar pentru depozitarea acestui tip de deşeuri.

(3) Depozitul pentru deşeuri nepericuloase poate fi utilizat pentru depozitarea:

a) deşeurilor municipale;
b) deşeurilor nepericuloase de orice altă origine care îndeplinesc criteriile de acceptare a deşeurilor în depozitele pentru deşeuri nepericuloase, stabilite în conformitate cu prevederile prezentului regulament şi a actelor normative în vigoare;
c) deşeurilor periculoase stabile, nereactive, cum sunt cele solidificate, vitrificate, etc., care se comportă în ceea ce priveşte levigatul în mod similar cu deşeurile nepericuloase menţionate la lit. b) şi care îndeplinesc condiţiile de acceptare relevante stabilite în conformitate cu prezentul regulament şi cu actele normative în vigoare. Aceste deşeuri periculoase nu se depozitează în spaţii destinate deşeurilor nepericuloase biodegradabile.

ART. 51. (1) Pentru a putea fi depozitate, deşeurile trebuie să îndeplinească condiţiile necesare acceptării acestora în depozitele autorizate. Condiţiile de acceptare se stabilesc de operatorul care administrează depozitul, în conformitate cu dispoziţiile actelor normative în vigoare.
(2) Operatorul care administrează depozitul de deşeuri trebuie să stabilească criteriile de acceptare a deşeurilor într-o anumită categorie de depozit pe baza analizei:

a) măsurilor necesare pentru protecţia mediului şi în special a apelor subterane şi a apelor de suprafaţă;
b) asigurării funcţionării sistemelor de protecţie a mediului, în special cele de impermeabilizare şi de tratare a levigatului;
c) protejării proceselor avute în vedere pentru stabilizarea deşeurilor în interiorul rampei;
d) protecţiei împotriva pericolelor pentru sănătatea umană.
(3) Criteriile de acceptabilitate bazate pe proprietăţile deşeurilor trebuie să cuprindă:

a) cerinţe referitoare la cunoaşterea compoziţiei;
b) limitări ale conţinutului în materie organică al deşeurilor;
c) cerinţe sau limitări privind gradul de biodegradabilitate a deşeurilor organice;
d) limitări ale cantităţii de componenţi specificaţi, posibil dăunători/periculoşi;
e) limitări ale nivelului potenţial şi estimat al levigatului în cazul anumitor componenţi, posibil dăunători/periculoşi;
f) proprietăţi ecotoxicologice ale deşeurilor şi ale levigatului rezultat.    
ART. 52. Cheltuielile cu deschiderea, exploatarea, precum şi cele estimate pentru închidere şi operaţiile post-închidere şi postmonitorizare pentru o perioadă de minimum 30 de ani sunt acoperite de tariful practicat de operator pentru depozitarea tipurilor de deşeuri autorizate a fi depozitate.
ART. 53. Pentru exploatarea depozitului de deşeuri operatorul care asigură activitatea de administrare a depozitului trebuie să aibă documente relevante din care să rezulte:
a) categoria depozitului de deşeuri;
b) lista tipurilor definite şi cantitatea totală de deşeuri autorizată spre depunere în depozitul de deşeuri;
c) gradul de pregătire a depozitului, pentru operaţiile de depozitare a deşeurilor şi pentru procedurile de supraveghere şi control, inclusiv planurile pentru situaţii neprevăzute, precum şi cerinţele temporare pentru închidere şi operaţiile postînchidere;
d) obligaţia operatorului de a informa cel puţin trimestrial autorităţile competente cu privire la:
· tipurile şi cantităţile de deşeuri depozitate;

· rezultatele programului de monitorizare;

· toate rezultatele procedurilor de supraveghere din care să rezulte respectarea condiţiilor impuse şi modul de comportare a diferitelor deşeuri în depozite;

e) controlul de calitate al operaţiilor analitice ale procedurilor de supraveghere şi control şi/sau al analizelor menţionate obligatorii efectuate în laboratoarele de specialitate.
ART. 54. (1) Operatorul care asigură operarea/administrarea depozitului trebuie să aibă şi să întocmească o documentaţie specifică urmăririi stării şi comportării depozitului în funcţie de factorii de mediu şi de deşeurile depozitate.
(2) Probele prelevate pentru determinarea unor indicatori, în vederea definirii nivelului de afectare a calităţii factorilor de mediu, vor fi analizate de laboratoare acreditate conform legii.
(3) Din punctul de vedere al deşeurilor intrate în depozit se vor consemna în rapoartele operative zilnice următoarele:

a) cantităţile de deşeuri intrate în depozit pe tipuri de deşeu;
b) compoziţia deşeurilor intrate în depozit;
c) provenienţa deşeurilor;
d) data şi ora fiecărui transport;
e) locul de depozitare în cadrul depozitului.
 (4) Pentru realizarea bilanțului zilnic al apei din depozit și evaluarea volumului de levigat ce se acumulează în straturile inferioare ale depozitului sau se deversează din depozit se vor consemna în rapoartele operative, zilnic, următoarele date meteorologice:
a) temperatura minimă, maximă și la ora 15:00;
b) cantitatea de precipitații;

c) direcția și viteza vântului dominant;

d) infiltrația, scurgerea, evapotranspirația, transportul constituienților solubili prin drenaje cu lizimetrul sau altă metodă acceptată;

e) umiditatea atmosferică la ora 15:00.

(5) Se vor preleva lunar, dacă în autorizație nu este specificată o altă frecvență, probe din apa de suprafață care trece prin apropierea depozitului, dacă este cazul, din locurile special amenajate în acest sens pentru prelevarea probelor, atât în amonte, cât și în aval de depozit. Analiza apei trebuie realizată pentru următoarele componente:
· acid clorhidric; acid fluorhidric; mercur și compușii acestuia; cadmiu și compușii acestuia; taliu și compușii acestuia; arsenic și compușii acestuia; plumb și compușii acestuia; crom și compușii acestuia; cupru și compușii acestuia; nichel și compușii acestuia; zinc și compușii acestuia; dioxine și furani.
(6) Măsurarea volumului levigatului, prelevarea și analizarea probelor de levigat se efectuează pentru fiecare punct de evacuare a acestuia din depozit, consemnându-se în rapoartele operative următoarele:
a) cantitatea de levigat tratat;
b) cantitatea de levigat pretratat;
c) cantitatea de levigat pretratat transmis la stația de epurare proprie sau la stațiile de epurare aparținând sistemului de canalizare a localității;
d) analiza chimică a levigatului înainte de tratare sau pretratare, după caz;
e) analiza chimică a levigatului tratat și deversat în emisar;

f) analiza chimică a levigatului pretratat înainte de transmiterea la stația de epurare a apelor uzate;

g) analiza gazelor colectate, în special pentru:

· metan; dioxid de carbon; oxigen; hidrogen; hidrogen sulfurat.

(7) Controlul calității apei subterane se realizează prin prelevarea probelor de apă din forajele de control prevăzute în depozit, în cel puțin trei puncte, un punct amplasat în amonte și două în aval față de depozit, pe direcția de curgere a acesteia, consemnându-se următoarele:
a) nivelul apei freatice, lunar;
b) analiza apei freatice, cu aceeași frecvență și pentru aceleași componente prevăzute la alin. (6).
(8) Anual se va urmări gradul de tasare a depozitului pe zone de depozitare.
ART. 55. Operatorul care administrează depozitul trebuie:

a) să accepte introducerea în depozit numai a deşeurilor permise, menţionate în autorizaţia integrată de mediu şi să respecte tehnologia de depozitare aprobată de Consiliul Județean Bistrița-Năsăud;

b) să supravegheze permanent modul de depozitare a deşeurilor sub aspectul stabilităţii şi etanşeităţii şi să efectueze măsurătorile necesare stabilite în prezentul regulament şi în autorizaţie, pentru exploatarea în condiţii de siguranţă a depozitului;

c) să exploateze la parametrii proiectaţi instalaţiile de depoluare cu care sunt dotate şi să se doteze cu instalaţii pentru depoluare, acolo unde acestea lipsesc;

d) să execute controlul şi monitorizarea emisiilor şi imisiilor de poluanţi, prin laboratorul propriu sau în colaborare cu alte laboratoare atestate;

e) să nu permită accesul în incinta depozitului a persoanelor neautorizate.

ART. 56. (1) În vederea depozitării deşeurilor la depozitul autorizat, operatorul care prestează activitatea de transport a deşeurilor trebuie să aibă documentele necesare din care să reiasă că deşeurile respective pot fi acceptate pentru depozitare în conformitate cu condiţiile stabilite de operatorul care administrează depozitul de deşeuri şi că deşeurile respective îndeplinesc criteriile de acceptare stabilite în prezentul regulament şi în actele cu caracter normativ în vigoare.
(2) Se interzice amestecarea deşeurilor în scopul de a satisface criteriile de acceptare la o anumită clasă de depozitare.

CAPITOLUL III
Drepturi şi obligaţii

SECŢIUNEA 1 – Drepturile şi obligaţiile operatorului serviciului de salubrizare

ART. 57. (1) Operatorul serviciului de salubrizare va acţiona pentru implicarea deţinătorilor de deşeuri în gestionarea eficientă a acestora şi transformarea treptată a deţinătorilor de deşeuri în "operator activi de mediu", cel puţin la nivelul habitatului propriu.

(2) Autorităţile administraţiei publice locale au obligaţia să înfiinţeze sistemele de colectare separată şi să se implice în instruirea populaţiei privind condiţiile de mediu, impactul deşeurilor asupra mediului, inclusiv a elevilor din toate unităţile de învăţământ pe care le gestionează.
ART. 58. Drepturile şi obligaţiile operatorului serviciului de salubrizare se constituie ca un capitol distinct în cadrul:
a) hotărârii de dare în administrare a serviciului de salubrizare;

b) regulamentului serviciului de salubrizare;

c) contractului de delegare a gestiunii serviciului de salubrizare.
ART. 59. Operatorul/operatorii serviciului de salubrizare au următoarele drepturi:
a) să încaseze contravaloarea serviciului de salubrizare prestat/contractat, corespunzător tarifului aprobat de către Consiliul Judeţean Bistriţa-Năsăud, determinat în conformitate cu normele metodologice elaborate şi aprobate de A.N.R.S.C.;
b) să asigure echilibrul contractual pe durata contractului de delegare a gestiunii;
c) să solicite ajustarea tarifului în raport cu evoluţia generală a preţurilor şi tarifelor din economie;
d) să propună modificarea tarifului aprobat în situaţiile de schimbare semnificativă a echilibrului contractual;
e) să aibă exclusivitatea prestării serviciului de salubrizare pentru toţi utilizatorii pentru care are contract de delegare a gestiunii;
f) să aplice la facturare tarifele aprobate de către Consiliul Judeţean Bistrița-Năsăud;
g) să suspende sau să limiteze prestarea serviciului, fără plata vreunei penalizări, cu un preaviz de 5 zile lucrătoare, dacă sumele datorate nu au fost achitate după 45 de zile de la primirea facturii;

h) să solicite recuperarea debitelor în instanţă.
ART. 60. Operatorul serviciului de salubrizare are următoarele obligaţii:
a) să ţină gestiunea separată pentru fiecare activitate în parte, pentru a se putea stabili tarife juste în concordanţă cu cheltuielile efectuate;
b) să asigure prestarea serviciului de salubrizare, conform prevederilor contractuale şi cu respectarea prezentului regulament, prescripţiilor, normelor şi normativelor tehnice în vigoare;
c) să plătească despăgubiri persoanelor fizice sau juridice pentru prejudiciile provocate din culpă, inclusiv pentru restricţiile impuse deţinătorilor de terenuri aflate în perimetrul zonelor de protecţie instituite, conform prevederilor legale;
d) să plătească despăgubiri pentru întreruperea nejustificată a prestării serviciului şi să acorde bonificaţii procentuale din valoarea facturii utilizatorilor în cazul prestării serviciului sub parametrii de calitate şi cantitate prevăzuţi în contractele de prestare;
e) să furnizeze Consiliului Judeţean Bistriţa-Năsăud, respectiv A.N.R.S.C., informaţiile solicitate şi să asigure accesul la documentele şi documentaţiile pe baza cărora prestează serviciul de salubrizare, în condiţiile legii;
f) să încheie contracte de asigurare pentru pagube aduse la infrastructura exploatată în desfăşurarea activităţilor;
g) să deţină toate avizele, acordurile, autorizaţiile şi licenţele necesare prestării activităţilor specifice serviciului de salubrizare, prevăzute de legislaţia în vigoare;
h) să respecte angajamentele faţă de utilizatori luate prin contractele de prestare a serviciului de salubrizare;
i) să respecte indicatorii de performanţă stabiliţi prin contractul de delegare a gestiunii şi precizaţi în Regulamentul serviciului de salubrizare; 
j) să îmbunătăţească în mod continuu calitatea serviciilor prestate;
k) să aplice metode performante de management, care să conducă la reducerea costurilor specifice de operare;
l)  să înregistreze toate reclamaţiile şi sesizările într-un registru şi să ia măsurile de rezolvare ce se impun. În registru se vor consemna numele şi prenumele persoanei care a reclamat şi ale celei care a primit reclamaţia, adresa reclamantului, data şi ora reclamaţiei, data şi ora rezolvării, numărul de ordine al reclamaţiei care va fi comunicat petentului. La sesizările scrise operatorul are obligaţia să răspundă în termen de maximum 30 de zile de la înregistrarea acestora;

m) să factureze serviciile prestate, la tarife legal aprobate;
n) să ţină evidenţa gestiunii deşeurilor şi să raporteze periodic autorităţilor competente situaţia conform reglementărilor în vigoare.
 SECŢIUNEA 2 – Drepturile şi obligaţiile utilizatorilor

ART. 61. (1) Au calitatea de utilizatori beneficiarii individuali sau colectivi, direcţi ori indirecţi ai serviciului de salubrizare.
(2) Dreptul, fără discriminare, de acces la serviciul de salubrizare, de utilizare a acestuia, precum şi la informaţiile publice este garantat tuturor utilizatorilor.

ART. 62. Utilizatorii au următoarele drepturi:
a) să utilizeze, liber şi nediscriminatoriu, serviciul de salubrizare, în condiţiile contractului de prestare;

b) să solicite şi să primească, în condiţiile legii şi ale contractelor de prestare, despăgubiri sau compensaţii pentru daunele provocate lor de către operatori prin nerespectarea obligaţiilor contractuale asumate, ori prin prestarea unor servicii inferioare, calitativ şi cantitativ, parametrilor tehnici stabiliţi prin contract sau prin normele tehnice în vigoare;

c) să sesizeze autorităţilor administraţiei publice locale/A.D.I. Deșeuri Bistrița-Năsăud şi celei competente orice deficienţe constatate în sfera serviciului de salubrizare şi să facă propuneri vizând înlăturarea acestora, îmbunătăţirea activităţii şi creşterea calităţii serviciului;

d) să se asocieze în organizaţii neguvernamentale pentru apărarea, promovarea şi susţinerea intereselor proprii;

e) să primească şi să utilizeze informaţii privind serviciul de salubrizare, despre deciziile luate în legătură cu acest serviciu de către autorităţile administraţiei județene, A.N.R.S.C. sau operator, după caz;

f) să fie consultaţi, direct sau prin intermediul unor organizaţii neguvernamentale reprezentative, în procesul de elaborare şi adoptare a deciziilor, strategiilor şi reglementărilor privind activităţile din sectorul serviciului de salubrizare;

g) să se adreseze, individual ori colectiv, prin intermediul unor asociaţii reprezentative, autorităţilor administraţiei publice locale, județene, centrale ori instanţelor judecătoreşti, în vederea prevenirii sau reparării unui prejudiciu direct ori indirect;
h) să li se presteze serviciul de salubrizare în condiţiile prezentului regulament, ale celorlalte acte normative în vigoare, la nivelurile stabilite în contract;

i) să conteste facturile când constată încălcarea prevederilor contractuale;

j) să primească răspuns în maximum 30 de zile la sesizările adresate operatorului sau autorităţilor administraţiei publice locale, județene, centrale și A.D.I. Deșeuri Bistrița-Năsăud cu privire la neîndeplinirea unor condiţii contractuale;

k) utilizatorilor le este garantat dreptul de acces la serviciile de salubrizare şi de utilizare a acestora.

 ART. 63. Utilizatorii au următoarele obligaţii:
a) să respecte prevederile prezentului regulament şi clauzele contractului de prestare a serviciului de salubrizare;

b) să achite în termenele stabilite obligaţiile de plată, în conformitate cu prevederile contractului de prestare a serviciului de salubrizare, sau să achite taxa de salubrizare instituită/aprobată de autoritatea administraţiei publice locale, în cazul în care beneficiază de prestarea activităţii fără contract;

c) să colecteze separat, pe tipuri de materiale, deşeurile reciclabile rezultate din gospodăriile proprii sau din activităţile pe care le desfăşoară, în recipiente diferite inscripţionate corespunzător şi asigurate/amplasate de Consiliul Județean Bistrița-Năsăud/A.D.I. Deșeuri Bistrița-Năsăud și de operatorul serviciului de salubrizare privind colectarea şi transportul deşeurilor, în spaţiile special amenajate de autorităţile administraţiei publice locale;

d) să accepte limitarea temporară a prestării serviciului ca urmare a execuţiei unor lucrări prevăzute în programele de reabilitare, extindere şi modernizare a infrastructurii tehnico-edilitare;

e) să respecte normele de igienă şi sănătate publică stabilite prin actele normative în vigoare;

f) să încheie contracte pentru prestarea unei activităţi a serviciului de salubrizare numai cu operatorul căruia i s-a atribuit, în gestiune delegată, activitatea respectivă.  
CAPITOLUL IV

Determinarea cantităţilor şi volumului de lucrări prestate

ART. 64. (1) Determinarea cantităţilor de deşeuri primite la instalaţiile de tratare, respectiv eliminare se face numai prin cântărire. 
ART. 65. (1) Reprezentanții Consiliului Judeţean Bistrița-Năsăud vor controla, în conformitate cu prevederile conţinute în clauzele contractuale şi/sau ca urmare a sesizărilor activitatea depusă de operator, realizarea activităţilor conform legislaţiei în vigoare şi a specificaţiilor din contractul de delegare a gestiunii serviciului, iar în cazul în care rezultă neconformităţi se încheie un proces-verbal de constatare privind neefectuarea lucrării sau calitatea necorespunzătoare a acesteia.
(2) Pe baza procesului-verbal de constatare, Consiliul Judeţean Bistrița-Năsăud, aplică penalităţile menţionate în contractul de delegare a gestiunii încheiat cu operatorul, acestea reprezentând unităţi procentuale din valoarea lunară totală a contractului.
CAPITOLUL V

Indicatori de performanţă şi de evaluare ai Serviciului de salubrizare

ART. 66. (1) Consiliul Județean Bistrița-Năsăud stabileşte şi aprobă valorile indicatorilor de performanţă ai serviciului de salubrizare şi penalităţile aplicate operatorului în caz de nerealizare, după dezbaterea publică a acestora.

(2) Indicatorii de performanţă ai serviciului de salubrizare sunt precizați în caietul de sarcini, contractul de delegare a gestiunii și în Anexa prezentului regulament al serviciului de salubrizare, parte integrantă din prezentul regulament, după caz.
(3) Consiliul Județean Bistrița-Năsăud este responsabil de stabilirea nivelurilor de calitate a indicatorilor de performanţă ce trebuie îndeplinite de operatori, astfel încât să se asigure atingerea şi realizarea ţintelor/obiectivelor conform legislaţiei în vigoare din domeniul gestionării deşeurilor. 
(4) Consiliul Județean Bistrița-Năsăud aplică penalităţi contractuale operatorului serviciului de salubrizare în cazul în care acesta nu prestează serviciul la parametrii de eficienţă şi calitate la care s-a obligat, ori nu respectă indicatorii de performanţă ai serviciului.

ART. 67. Indicatorii de performanţă stabilesc condiţiile ce trebuie respectate de operator pentru asigurarea serviciului de salubrizare cu privire la:
a) continuitatea din punct de vedere cantitativ şi calitativ;
b) atingerea obiectivelor şi ţintelor privind gestionarea deşeurilor;
c) prestarea serviciului pentru toţi utilizatorii din aria sa de responsabilitate;
d) adaptarea permanentă la cerinţele utilizatorilor;
e) excluderea oricărei discriminări privind accesul la serviciile de salubrizare;
f) respectarea reglementărilor specifice din domeniul protecţiei mediului şi al sănătăţii populaţiei;
g) implementarea unor sisteme de management al calităţii, al mediului şi al sănătăţii şi securităţii muncii.

ART. 68. Indicatorii de performanţă trebuie să asigure evaluarea continuă a operatorului cu privire la următoarele activităţi:
a) contractarea serviciului de salubrizare;
b) măsurarea, facturarea şi încasarea contravalorii serviciilor efectuate;
c) îndeplinirea prevederilor din contract cu privire la calitatea serviciilor/activităților efectuate;
d) menţinerea unor relaţii echitabile între operator şi utilizator prin rezolvarea rapidă şi obiectivă a problemelor, cu respectarea drepturilor şi obligaţiilor care revin fiecărei părţi;
e) soluţionarea în timp util a reclamaţiilor utilizatorilor referitoare la serviciile de salubrizare;
f) prestarea serviciului de salubrizare pentru toţi utilizatorii din aria deservită pentru care are contract de delegare a gestiunii;
g) prestarea de servicii conexe serviciului de salubrizare - informare, consultanţă;
h) atingerea ţintelor privind gestionarea deşeurilor.
ART. 69. În vederea urmăririi respectării indicatorilor de performanţă, operatorul de salubrizare trebuie să asigure:

a) gestiunea serviciului de salubrizare conform prevederilor contractuale;
b) evidenţa clară şi corectă a utilizatorilor;

c) înregistrarea activităţilor privind măsurarea prestaţiilor, facturarea şi încasarea contravalorii serviciilor efectuate;

d) înregistrarea reclamaţiilor şi sesizărilor utilizatorilor şi modul de soluţionare a acestora.

ART. 70. În conformitate cu competenţele şi atribuţiile legale ce le revin, autorităţile administraţiei publice centrale, judeţene, A.D.I. Deșeuri Bistrița-Năsăud, precum şi A.N.R.S.C. au acces neîngrădit la informaţii necesare stabilirii:
a) modului de aplicare a legislaţiei şi a normelor emise de A.N.R.S.C.;
b) modului de respectare şi îndeplinire a obligaţiilor contractuale asumate;
c) calităţii şi eficienţei serviciilor/activităților prestate la nivelul indicatorilor de performanţă stabiliţi în contractele directe sau în contractele de delegare a gestiunii;
d) modului de administrare, exploatare, conservare şi menţinere în funcţiune, dezvoltare şi/sau modernizare a sistemelor publice din infrastructura edilitar-urbană încredinţată prin contractul de delegare a gestiunii;
e) modului de formare şi stabilire a tarifelor pentru serviciul de salubrizare;
f) respectării parametrilor ceruţi prin prescripţiile tehnice şi prin norme metodologice.

ART. 71. (1) Indicatorii de performanță și de evaluare ai serviciului de salubrizare sunt cuantificați cantitativ și adaptați la specificul județului Bistrița-Năsăud şi sunt prevăzuţi în Anexa nr. 1 la prezentul regulament.
(2) Indicatorii de performanță prevăzuţi în Anexa nr. 1 la prezentul regulament au caracter minimal şi pot fi suplimentaţi ulterior conform prevederilor legale.
CAPITOLUL VI

Dispoziţii tranzitorii şi finale

ART. 72. (1) Prezentul regulament a fost elaborat și adaptat în funcţie de particularităţile locale/județene şi de interesele actuale şi de perspectivă ale județului Bistrița-Năsăud, în conformitate cu prevederile regulamentului-cadru al serviciului de salubrizare aprobat prin Ordinul Autorităţii Naţionale de Reglementare pentru Serviciile Comunitare de Utilităţi Publice nr. 82 din 9 martie 2015 privind aprobarea Regulamentului-cadru al serviciului de salubrizare a localităţilor.
(2) Contravenţiile în domeniul serviciului de salubrizare pentru utilizatori, precum şi pentru operatori din județul Bistrița-Năsăud şi a cuantumului amenzilor aplicabile sunt prevăzute în:
a) Legea nr. 51/2006 privind serviciile comunitare de utilități publice, cu modificările și completările ulterioare;
b) Legea nr. 101/2006 privind serviciul de salubrizare a localităților, cu modificările și completările ulterioare.
(3) Constatarea contravenţiilor şi aplicarea sancţiunilor se fac de către persoanele împuternicite din cadrul autorităţilor administraţiei publice județene, persoanele împuternicite de ministrul mediului și dezvoltării durabile, de ministrul internelor și reformei administrative și de către președintele A.N.R.S.C..
(4) La constatarea contravenților și aplicarea sancțiunilor contravenționale sunt aplicabile prevederile Ordonanţei Guvernului nr. 2/2001 privind regimul juridic al contravenților, aprobată cu modificări și completări prin Legea nr. 180/2002, cu modificările și completările ulterioare.    
ART. 73. Autoritatea Naţională de Reglementare pentru Serviciile Comunitare de Utilităţi Publice va monitoriza aplicarea prevederilor prezentului regulament.
ART. 74. Prezentul Regulament înlocuiește Regulamentul serviciului de salubrizare, aprobat prin Hotărârea Consiliului Judeţean Bistriţa-Năsăud nr. 41/31.10.2011 - parte integrantă a Contractului de concesiune nr. 34/04.01.2013, reprezentând Anexa 1 a Caietului de sarcini.
ART. 75. Serviciul public de salubrizare în județul Bistrița-Năsăud se prestează în baza contractului de delegare a gestiunii serviciului, aprobat prin Hotărârea Consiliului Județean Bistrița-Năsăud, atribuit în urma câștigării licitației publice.
ART. 76. După aprobarea de către Consiliul Județean Bistrița-Năsăud a prezentului regulament se va proceda la încheierea actului adițional pentru completarea contractului de delegare a gestiunii serviciului în vederea punerii în aplicare a prezentului regulament, care  devine obligatoriu pentru operator.
ART. 77. Activităţile reglementate de SECŢIUNILE 1-4 şi SECŢIUNEA 6 din CAPITOLUL II al prezentului regulament sunt concesionate către S.C. Vitalia Servicii pentru Mediu Tratarea Deşeurilor S.R.L. Boldeşti-Scăieni, care are calitatea de operator în cadrul contractului Contractului de Concesiune nr. 34 din 04.01.2013 privind delegarea prin concesiune a Serviciului public de management şi operare a Centrului de Management Integrat al deşeurilor Tărpiu, judeţul Bistriţa-Năsăud, încheiat  între Județul Bistrița-Năsăud și S.C. Vitalia Servicii pentru Mediu Tratarea Deşeurilor S.R.L. Boldeşti-Scăieni.
ART. 78.  Prezentul regulament se completează cu prevederile regulamentului cadru, adoptat prin Ordinul A.N.R.S.C. nr. 82/2015. În caz de dispoziții contrare cuprinse în prezentul regulament față de regulamentul cadru, prevederile acestuia din urmă vor prevala.
ART. 79. Anexa nr. 1 face parte integrantă din prezentul regulament. 
ANEXA nr. 1 la Regulamentul de organizare și funcționare al Serviciului public de salubrizare al judeţului Bistriţa-Năsăud, respectiv Activităţile de Management și Operare a Centrului de Management Integrat al Deșeurilor Tărpiu, județul Bistrița-Năsăud 
Indicatori de performanță pentru serviciul public de salubrizare

	Nr. crt.
	INDICATORI DE PERFORMANTA
	Trimestrul
	Total an

	
	
	I
	II
	III
	IV
	

	0
	1
	2
	3
	4
	5
	6

	1.
	INDICATORI DE PERFORMANTA GENERALI

	1.1.
	CONTRACTAREA SERVICIILOR DE SALUBRIZARE

	
	a) numarul de contracte incheiate raportat la numarul de solicitari, pe categorii de utilizatori
	100%
	100%
	100%
	100%
	100%

	
	b) procentul de contracte de la lit. a) incheiate in mai putin de 10 zile calendaristice
	100%
	100%
	100%
	100%
	100%

	
	c) numarul de solicitari de modificare a prevederilor contractuale, raportate la numarul total de solicitari de modificare a prevederilor contractuale, rezolvate in 10 zile
	100%
	100%
	100%
	100%
	100%

	
	d) numarul de solicitari de imbunatatire a parametrilor de calitate ai activitatii prestate, rezolvate, raportat la numarul total de cereri de imbunatatire a activitatii, pe categorii de activitati
	100%
	100%
	100%
	100%
	100%

	1.2.
	MASURAREA SI GESTIUNEA CANTITATII SERVICIILOR PRESTATE

	
	a) numarul de recipiente de precolectare asigurate, pe tipodimensiuni, ca urmare a solicitarilor, raportat la numarul total de solicitari
	88%
	90%
	92%
	95%
	95%

	
	b) numarul de reclamatii rezolvate privind cantitatile de servicii prestate, raportat la numarul total de reclamatii privind cantitatile de servicii prestate pe tipuri de activitati si categorii de utilizatori
	100%
	100%
	100%
	100%
	100%

	
	c) ponderea din numarul de reclamatii de la lit. b) care s-au dovedit justificate
	0%
	0%
	0%
	0%
	0%

	
	d) procentul de solicitari de la lit. c) care au fost rezolvate in mai putin de 5 zile lucratoare
	-
	-
	-
	-
	-

	
	e) numarul de sesizari din partea agentilor de protectia mediului raportat la numarul total de sesizari din partea autoritatilor centrale si locale
	0%
	0%
	0%
	0%
	0%

	
	f) numarul anual de sesizari din partea agentilor de sanatate publica raportat la numarul total de sesizari din partea autoritatilor centrale si locale
	0%
	0%
	0%
	0%
	0%

	
	g) cantitatea de deseuri colectate selectiv raportata la cantitatea totala de deseuri colectate
	3%
	3%
	3%
	3%
	3%

	
	h) cantitatea totala de deseuri sortate si valorificate, raportata la cantitatea totala de deseuri colectate
	2.5%
	2.5%
	2.5%
	2.5%
	2.5%

	
	i) penalitatile contractuale totale aplicate de autoritatile administratiei publice locale, raportate la valoarea prestatiei, pe activitati
	0%
	0%
	0%
	0%
	0%

	
	j) cantitatea totala de deseuri colectate pe baza de contract raportata la cantitatea totala de deseuri colectata
	90%
	93%
	96%
	98%
	95%

	
	k) cantitatea totala de deseuri colectate din locurile neamenajate, raportata la cantitatea totala de deseuri colectate
	10%
	7%
	4%
	2%
	5%

	
	l) numarul de reclamatii rezolvate privind calitatea activitatii prestate, raportat la numarul total de reclamatii privind calitatea activitatii prestate, pe tipuri de activitati si categorii de utilizatori
	100%
	100%
	100%
	100%
	100%

	
	m) ponderea din numarul de reclamatii de la pct. l) care s-au dovedit justificate
	0%
	0%
	0%
	0%
	0%

	
	n) procentul de solicitari de la lit. m) care au fost rezolvate in mai putin de doua zile calendaristice
	-
	-
	-
	-
	-

	
	o) valoarea aferenta activitatii de colectare a deseurilor totala facturata, raportata la valoarea totala rezultata din valorificarea deseurilor reciclabile
	2.3%
	2.5%
	2.6%
	2.6%
	2.6%

	1.3.
	FACTURAREA SI INCASAREA CONTRAVALORII PRESTATIILOR

	
	a) numarul de reclamatii privind facturarea raportat la numarul total de utilizatori pe categorii de utilizatori
	0.5%
	0.5%
	0.5%
	0.5%
	0.5%

	
	b) procentul de reclamatii de la lit. a) rezolvate in mai putin de 10 zile
	100%
	100%
	100%
	100%
	100%

	
	c) procentul din reclamatiile de la lit. a) care s-au dovedit a fi justificate
	0%
	0%
	0%
	0%
	0%

	
	d) valoarea totala a facturilor incasate raportata la valoarea totala a facturilor emise, pe categorii de activitati utilizatori
	92%
	92%
	92%
	92%
	92%

	
	e) valoarea totala a facturilor emise raportata la cantitatile de servicii prestate, pe activitati si pe categorii de utilizatori
	90%
	93%
	96%
	98%
	95%

	1.4.
	RASPUNSURI LA SOLICITARILE SCRISE ALE UTILIZATORILOR
	 

	
	a) numarul de sesizari scrise, raportate la numarul total de utilizatori, pe activitati si categorii de utilizatori
	1%
	1%
	1%
	1%
	1%

	
	b) procentul din totalul de la lit. a) la care s-a raspuns intr-un termen mai mic de 30 de zile calendaristice
	100%
	100%
	100%
	100%
	100%

	
	c) procentul din totalul de la lit. a) care s-a dovedit a fi intemeiat
	85%
	85%
	85%
	85%
	85%

	2
	INDICATORI DE PERFORMANTA GARANTATI

	2.1.
	INDICATORI DE PERFORMANTA GARANTATI PRIN LICENTA DE PRESTARE A SERVICIULUI

	
	a) numarul de sesizari scrise privind nerespectarea de catre operator a obligatiilor din licenta
	0
	0
	0
	0
	0

	
	b) numarul de incalcari ale obligatiilor operatorului rezultate din analizele si controalele organismelor abilitate
	0
	0
	0
	0
	0

	2.2.
	INDICATORI DE PERFORMANTA A CAROR NERESPECTARE ATRAGE PENALITATI CONFORM CONTRACTULUI DE FURNIZARE/PRESTARE

	
	a) numarul de utilizatori care au primit despagubiri datorate culpei operatorului sau daca s-au imbolnavit din cauza nerespectarii conditiilor corespunzatoare de prestare a activitatii
	0
	0
	0
	0
	0

	
	b) valoarea despagubirilor acordate de operator pentru situatiile de la lit. a) raportata la valoare totala facturata aferenta activitatii
	0
	0
	0
	0
	0

	
	c) numarul de neconformitati constatate de autoritatea administratiei publice locale, pe activitati
	0
	0
	0
	0
	0


Indicatori de performanţă suplimentari pentru activitatea de operare a depozitului conform, staţiei de sortare, staţiei de compostare şi de monitorizare post-închidere a depozitelor de deşeuri neconforme închise definitiv
	Nr.

Crt.
	INDICATORI DE PERFORMANŢĂ
	UNITATE MĂSURĂ
	VALOARE

	1.
	INDICATORI DE PERFORMANȚĂ GENERALI

	1.1
	MĂSURAREA ŞI GESTIUNEA CANTITĂŢII SERVICIILOR PRESTATE

	1.1.1
	Numărul de sesizări din partea reprezentanţilor Gărzii de Mediu raportat la numărul total de sesizări din partea autorităţilor centrale şi locale
	%
	10

	1.1.2
	Numărul anual de sesizări din partea autorităţilor de sănătate publică raportat la numărul total de sesizări din partea autorităţilor centrale şi locale
	%
	10

	1.1.3
	Cantitatea totală de deşeuri sortate şi reciclate raportată la cantitatea totală de deşeuri reciclabile colectate separat
	%
	70

	1.1.4
	Cantitatea totală de deşeuri verzi compostate raportată la capacitatea totală a instalaţiei de compostare
	%
	100

	1.1.5
	Cantitatea totală de compost valorificat raportată la cantitatea de deşeuri verzi compostată
	%
	50

	1.1.6
	Cantitatea de deşeuri periculoase menajere transmise spre tratare/ eliminare raportată la cantitatea totală de deşeuri periculoase menajere colectate
	%
	100

	1.1.7
	Penalităţi contractuale totale aplicate de autorităţile administraţiei publice locale, raportate la valoare prestaţiei activităţii de operare a instalaţiilor de gestionare a deşeurilor (staţie de sortare, staţie de compostare, şi depozit) şi de monitorizare post-închidere a depozitelor de deşeuri neconforme închise definitiv
	%
	1

	1.1.8
	Numărul de reclamaţii rezolvate privind calitatea operării staţiei de sortare, raportat la numărul total de reclamaţii privind calitatea operării instalaţiilor de gestionare a deşeurilor (staţie de sortare, staţie de compostare şi depozit)
	%
	20

	1.1.9
	Ponderea din numărul de reclamaţii de la punctul 1.1.8 care s-au dovedit justificate
	%
	50

	1.1.10
	Procentul de reclamaţii de la punctul 1.1.9 care au fost rezolvate în mai puţin de două zile calendaristice
	%
	50

	1.1.11
	Numărul de reclamaţii rezolvate privind calitatea operării staţiei de compostare, raportat la numărul total de reclamaţii privind calitatea operării instalaţiilor de gestionare a deşeurilor
	%
	10

	1.1.12
	Ponderea din numărul de reclamaţii de la punctul 1.1.11 care s-au dovedit justificate
	%
	50

	1.1.13
	Procentul de reclamaţii de la punctul 1.1.12 care au fost rezolvate în mai puţin de două zile calendaristice
	%
	50

	1.1.14
	Numărul de reclamaţii rezolvate privind calitatea operării monitorizării post-închidere a depozitelor de deşeuri neconforme închise definitiv, raportat la numărul total de reclamaţii privind calitatea operării instalaţiilor de gestionare a deşeurilor
	%
	30

	1.1.15
	Ponderea din numărul de reclamaţii de la punctul 1.1.14 care s-au dovedit justificate
	%
	50

	1.1.16
	Procentul de reclamaţii de la punctul 1.1.15 care au fost rezolvate în mai puţin de două zile calendaristice
	%
	50

	1.1.17
	Numărul de reclamaţii rezolvate privind calitatea operării depozitul de deşeuri, raportat la numărul total de reclamaţii privind calitatea operării instalaţiilor de gestionare a deşeurilor
	%
	40

	1.1.18
	Ponderea din numărul de reclamaţii de la punctul 1.1.17 care s-au dovedit justificate
	%
	50

	1.1.19
	Procentul de reclamaţii de la punctul 1.1.18 care au fost rezolvate în mai puţin de două zile calendaristice
	%
	50

	1.2
	FACTURAREA ŞI ÎNCASAREA CONTRAVALORII PRESTAŢIILOR

	1.2.1
	Valoarea totală a facturilor încasate raportată la valoarea totală a facturilor emise pentru activitatea de operare a instalaţiilor de gestionare a deşeurilor
	%
	95

	1.3
	RĂSPUNSURI LA SOLICITĂRI SCRISE ALE UTILIZATORILOR

	1.3.1
	Numărul de sesizări scrise privind activitatea de operare a instalaţiilor de gestionare a deşeurilor, raportat la numărul total de utilizatori
	%
	0,5

	1.3.2
	Procentul din totalul de la punctul 1.3.1 la care s-a răspuns într-un termen mai mic de 30 zile calendaristice
	%
	95

	1.3.3
	Procentul din totalul de la punctul 1.3.2 care s-a dovedit a fi întemeiat
	%
	50

	2.
	INDICATORI DE PERFORMANTA GARANTAȚI

	2.1
	INDICATORI DE PERFORMANŢĂ GARANTAŢI PRIN LICENŢA DE PRESTARE A SERVICIULUI

	2.1.1
	Numărul de sesizări scrise privind nerespectarea de către operatorul instalaţiilor de gestionare a deşeurilor a obligaţiilor din licenţă
	Nr.
	0

	Nr.

Crt.
	INDICATORI DE PERFORMANŢĂ
	UNITATE MĂSURĂ
	VALOARE

	2.1.2
	Numărul de încălcări ale obligaţiilor operatorului instalaţiilor de gestionare a deşeurilor rezultate din analizele și controalele organismelor abilitate
	Nr.
	0

	2.2
	INDICATORI DE PERFORMANŢĂ A CĂROR NERESPECTARE ATRAGE PENALITĂŢI CONFORM CONTRACTULUI DE DELEGARE

	2.2.1
	Numărul de utilizatori şi angajaţi care au primit despăgubiri datorate culpei operatorului instalaţiilor de gestionare a deşeurilor sau dacă s-au îmbolnăvit din cauza nerespectarii condiţiilor de prestare a activităţii de operare a instalaţiilor de gestionare a deşeurilor
	Nr.
	0

	2.2.2
	Valoarea despăgubirilor acordate de operatorul instalaţiilor de gestionare a deşeurilor pentru situaţiile de la punctul 2.2.1 raportată la valoarea totală facturată aferentă activităţii de operare a instalaţiilor (staţie de sortare, staţie de compostare şi depozit) şi de monitorizare post-închidere a depozitelor de deşeuri neconforme închise definitiv
	%
	0

	2.2.3
	Numărul de neconformităţi constatate de Consiliul Judeţean Bistriţa Năsăud privind activitatea de operare a instalaţiilor de gestionare a deşeurilor (staţie de sortare, staţie de compostare şi depozit) şi de monitorizare post-închidere a depozitelor de deşeuri neconforme închise definitiv
	Nr.
	0

